Predkladacia správa

Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2019 (ďalej len „návrh nariadenia vlády“) sa predkladá na základe § 2 ods. 1 zákona č. 663/2007 Z. z. o minimálnej mzde v znení neskorších predpisov (ďalej len „zákon“).

Vzhľadom na skutočnosť, že na rokovaní Hospodárskej a sociálnej rady Slovenskej republiky (ďalej len „rada“) dňa 20. augusta 2018 nedošlo k dohode sociálnych partnerov o úprave sumy mesačnej minimálnej mzdy na rok 2019, v zmysle § 7 ods. 5 zákona je Ministerstvo práce, sociálnych vecí a rodiny Slovenskej republiky (ďalej len „ministerstvo“) povinné predložiť na rokovanie rady a následne na rokovanie vlády Slovenskej republiky návrh nariadenia vlády, ktorým sa ustanovuje suma minimálnej mzdy na rok 2019.

Ministerstvo v súlade s § 7 ods. 5 zákona vypracovalo návrh nariadenia vlády, ktorým sa ustanovuje suma minimálnej mzdy na rok 2019. Ministerstvo navrhuje ustanoviť na rok 2019 minimálnu mzdu v sume 520,00 eura mesačne a 2,989 eura za každú hodinu odpracovanú zamestnancom, čo oproti minimálnej mzde v roku 2018 vo výške  480 eur predstavuje nárast o 8,33 %.

Vplyv zvýšenia sumy minimálnej mzdy je uvedený v doložke vybraných vplyvov a v príslušných analýzach - v analýze vplyvov na rozpočet verejnej správy, v analýze vplyvov na podnikateľské prostredie (vrátane testu malých a stredných podnikov) a v analýze sociálnych vplyvov, ktoré sú spracované podľa platného legislatívneho stavu. Materiál predpokladá pozitívne aj negatívne vplyvy na rozpočet verejnej správy, pozitívne aj negatívne vplyv na podnikateľské prostredie a pozitívne sociálne vplyvy. Materiál nepredpokladá vplyvy na životné prostredie, na informatizáciu spoločnosti, ani na služby verejnej správy pre občana.

V prípade schválenia návrhu nariadenie vlády bez realizácie ďalších legislatívnych opatrení, ktoré nezávisle na tomto návrhu nariadenia vlády sú v súčasnom období taktiež zaradené do samostatných legislatívnych procesov, je v analýze vplyvov na rozpočet verejnej správy okrem iného vyčíslený negatívny dopad v dôsledku zvýšenia doplatkov do sumy minimálnej mzdy pre zamestnancov verejnej správy, ktorý budú musieť dotknuté organizácie zabezpečiť v rámci záväzných ukazovateľov schváleného rozpočtu verejnej správy na roky 2019 až 2021. Z dôvodu zvýšenia sumy minimálnej mzdy sa v takomto prípade nepredpokladá prekročenie štátneho rozpočtu a ostatných rozpočtov verejnej správy.

Je dôležité zdôrazniť, že v čase spracovávania návrhu nariadenia vlády sa v legislatívnom procese nachádza návrh zákona, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov s predpokladanou účinnosťou od 1. januára 2019. Predmetný materiál predpokladá zvýšenie tarifných platov zamestnancov pri výkone práce vo verejnom záujme nad úroveň 520 eur za mesiac a jeho súčasťou je aj vyčíslenie finančných dopadov predmetného návrhu. Prijatím predmetného návrhu novely zákona by sa mzda zamestnancov pri výkone práce vo verejnom záujme dostala nad úroveň minimálnej mzdy a nebolo by potrebné poskytovať tejto skupine zamestnancov doplatky do výšky ustanovenej minimálnej mzdy. Z daného dôvodu by dopady na rozpočet verejnej správy z titulu schválenia predkladaného návrhu nariadenia vlády boli takmer nulové, resp. zanedbateľné. Obdobne aj v prípade zamestnancov v štátnej službe sa predpokladá s účinnosťou od 1. januára 2019 nárast tarifných platov štátnych zamestnancov. Predmetné navýšenie spôsobí, že v štátnej službe budú zamestnanci nad úrovňou minimálnej mzdy a preto aj dopady na rozpočet verejnej správy z titulu schválenia predkladaného návrhu nariadenia vlády by boli zanedbateľné.

Podľa § 8 ods. 3 zákona o konečnej sume minimálnej mzdy rozhodne vláda Slovenskej republiky s prihliadnutím na stanoviská sociálnych partnerov, vývoj kritérií na úpravu sumy minimálnej mzdy podľa § 6 zákona, vývoj podielu čistej minimálnej mzdy z čistej priemernej mzdy najmenej za predchádzajúce dva kalendárne roky a s prihliadnutím na vývoj produktivity práce.

Predložený materiál nebol predmetom vnútrokomunitárneho pripomienkového konania.

V čase od 28. augusta 2018 do 11. septembra 2018 bol materiál predmetom medzirezortného pripomienkového konania. Vyhodnotenie pripomienkového konania je uvádzané v prílohe materiálu. Predmetný návrh bol predmetom rokovania rady dňa 24. septembra 2018. Na rokovanie Legislatívnej rady vlády Slovenskej republiky sa materiál predkladá s rozporom s Konfederáciou odborových zväzov Slovenskej republiky.

Verejnosť bola informovaná o zámere pripraviť návrh nariadenia vlády prostredníctvom predbežnej informácie zverejnenej na portáli Slov – Lex dňa 8. júna 2018 s možnosťou verejnosti zapojiť sa do prípravy predmetného nariadenia formou zasielania pripomienok a návrhov v lehote do 6. júla 2018. V danej lehote zároveň prebiehali konzultácie s podnikateľským prostredím vrátane výkonu testu vplyvov na malé a stredné podniky. Okrem zapojenia verejnosti do tvorby navrhovaného právneho predpisu prostredníctvom zverejnenie predbežnej informácie a spustením procesu konzultácií, bola verejnosť zapojená do procesu prípravy predmetnej právnej úpravy aj prostredníctvom rokovaní reprezentatívnych zástupcov zamestnávateľov, zamestnancov a štátu na zasadaní Hospodárskej a sociálnej rady Slovenskej republiky. Z každého rokovania Hospodárskej a sociálnej rady Slovenskej republiky sa vyhotovuje záznam, ktorý je verejne prístupný na webovom sídle: <http://www.vlada.gov.sk/hospodarska-a-socialna-rada-sr/>. Správa o účasti verejnosti na tvorbe právnych predpisov s vyhodnotením predmetných pripomienok je súčasťou predkladaného materiálu.